**БАРАНАЎ ВАСІЛЬ**

**1**

Васіль пакідае заставу,

Знікае з сябрамі ўначы

Выконваць будзённую справу –

Радзіму сваю берагчы.

Валёнкі, падбітыя скурай,

I ціха і цёпла рыпяць...

Бацькі пад зімовай віхурай

Дзяцей закалыхваюць спаць.

Ён іхні наказ чалавечы

У сцюжу нясе, у зіму.

I цёплую шубу на плечы

Надзела Радзіма яму.

Цяпер у яго за плячыма

Увесь яе скарб дарагі –

Ад хваляў паўдзённага Крыма

Да нетраў паўночнай тайгі.

Ішлі ўжо ярамі сляпымі,

I сіберны сек іх агонь.

Паўстала тады перад імі

Граніца, закутая ў бронь.

Байцы нерухома стаялі

У час развітання свайго.

Варожыя сцежкі і далі

За цёмнай схаваны тайгой.

Марозная ноч. У дазоры

Ў засадзе Баранаў Васіль.

Аслеплі маньчжурскія зоры,

I нанач зацьмілася сінь.

Вісяць туманы над граніцай,

Скрозь шэрую гэту імглу

Да сыпкіх снягоў не прабіцца

Халоднага неба святлу.

Пад гэтым святлом пазаўчора

На ўзводзе трымаў ён курок...

I, раненых кінуўшы, вораг

Крывёй захлынуўся і ўцёк.

Сягоння ж чакалі нядарам

Няўдалых налётчыкаў зноў, –

Адпомсціцца хітрым ударам

На досвітку вораг прыйшоў.

З дралежнаю мэтай і прагай,

Крадком перапоўзшы кардон,

З бяспрыкладнай лезе адвагай

На сорак байцоў батальён.

Напад, калатнінай і тлумам

Лясныя ўзбудзіўшы шляхі,

Пяхотным змяняецца штурмам,

I лезуць штыхі на штыхі.

Агнём кулямётным прыкрыты,

Ідзе за атрадам атрад,

З патайнай засады адбіты

Баранавым тройчы напад.

Ён ранен. Апошняй гранатай

Чацвёрты адкінут напад,

Атакі чакаючы пятай,

Баец азірнуўся назад.

Яго акружылі. Да хвоі

Спіной прысланіўся:

«Канец...»

I доўга ад вострае зброі

Штыхом адбіваўся баец.

Здалося:

Па хвоях скакалі

Вавёркі – малыя звяркі,

Бародамі сумна хісталі

З уральскіх калгасаў дзядзькі.

Адгэтуль далёка да дому...

Там спіць пад ільдамі рака.

Ён іхняга шчасця нікому

Ні грана не дасць, ні вяршка.

**2**

Ужо адкаціў кулямёты

Да самай мяжы батальён,

Адходзяць квантунскія роты

З ахвярай сваёй за кардон.

Суровыя выюць мяцелі,

Далёкая плача зямля,

Нясуць на японскім шынелі

К заставе чужой Васіля.

Не чуў – ці баляць яго раны,

Ці сцішыліся яны;

Віхураю закалыханы,

Ён сніў непрытомныя сны.

I сніў ён сяброў па заставе,

Нібыта, як некалі, зноў

Ён з імі ляжыць на атаве,

Прыехаўшы ў госці дамоў.

I смажыць яечню ім маці,

На стол падае каравай,

Абходзяць яны сенажаці,

Увесь яго радасны край.

Наведацца кожнае хаты

Байцоў заклікаюць дзядзькі,

Скакаць запрашаюць дзяўчаты,

На рыбу завуць рыбакі.

Нарэшце ён бачыць на ганку

Дзяўчыну.

Чакае яна.

Ужо маладзік на гулянку

З-за цёмнага выплыў гумна.

З байцамі сядзяць на бярвенні

Дзяўчаты, хлапцы, хлапчукі.

I вось яны разам,

Два цені

Кранаюцца срэбнай ракі.

Другія таксама кахалі

I шлюб неадкладны ўзялі.

– А вы ж як? – выпытваюць хвалі. –

А ваша вяселле калі?

Мяцелі ўжо сціхлі. Дарогі

Ляжаць ад Радзімы ў палон,

I нізкага месяца рогі

Святлом заліваюць кардон.

Як блізка яму, як далёка

Да родных, знаёмых мясцін!

На сэрца так цяжка, так лёгка

Кладзецца і сон і ўспамін.

Суровыя сціхлі мяцелі,

Далёкая плача зямля.

Нясуць на японскім шынелі

К заставе чужой Васіля.

**3**

Панеслі ад роднай краіны,

Ад роднай заставы ў зіму.

Ён ведаў, што з гэтай хвіліны

Жыццё не патрэбна яму.

Хай сцены прысутныя ўспомняць!

Маўчаў ён. Пытаўся ў яго

З квантунскага штаба японец

I дробненька тупаў нагой.

А пан перакладчык, з выдатных,

З наёмных сямёнаўскіх банд,

Такі ж нецярпліва-дакладны

I злосны рабіў пераклад.

Пыталіся:

Дзе на граніцы,

Схаваныя ў сопках якіх,

Гарматы глядзяць у байніцы

На варце абшараў сваіх?

Схаваны ў якія зямлянкі,

Каб загадзя рушыцца ў бой,

Савецкія хуткія танкі,

Што ломяць гушчары сабой?

Схаваны ў якія ангары

I дружна у час небяспек

Ляцяць самалёты пад хмары,

Зніжаюцца смела да рэк?

Прыходзілі тройчы. Пыталі

Удвух, але ўсё пра адно.

У крэслах сядзелі.

Чакалі

Ці так пазіралі ў акно.

Тады ён прыўзняўся. Дарога

Ішла за слупы, за мяжу,

Радзіма чакала...

– Нічога,

Нічога я вам не скажу!..

**4**

Квантунскі чыноўнік ласкава

Даводзіў яму і сцвярджаў,

Што іх дарагая дзяржава –

Мацнейшая ў свеце з дзяржаў.

Яна яму стане радзімай,

Найлепшай радзімай з радзім,

Дасць працу, адорыць грашыма

I памятаць будзе аб ім.

Зямлі ён купіць сабе зможа

I жыць каля цёплых марэй

З японскай дзяўчынай прыгожай,

Хай толькі раскажа хутчэй...

Жывуць жа тут рускія людзі,

Ды як яшчэ, пане ты мой!

I ён перакладчыку ў грудзі

Пастукаў, як доктар:

– Герой!

Героі, аднак, змізарнелі,

Бо ўсё-такі, як ні кажы,

Раней яны фабрыку мелі

Па той бок маньчжурскай мяжы.

Але адбыліся падзеі,

Змянілася ўлада

I ўрад,

I не засталося надзеі,

Хоць пеша, патрапіць назад.

Змяніўся і выгляд іх хлёсткі,

Слухмяна віляюць хвастом,

Японскай чакаючы косткі

Пад бедным маньчжурскім сталом.

Так думаў Васіль.

I ад стравы

Адмовіўся з гэтай начы.

Далёка ад роднай заставы,

Не еўшы, ён сох, не сплючы.

Ні шчасця чужога, ні волі –

Няволі зазнаў ён турму.

Паны перакладчыкі солі

Насыпалі ў раны яму.

Васіль не сказаў ім нічога.

Маўчаў ад зары да зары.

I розум да сэрца жывога

Упарта звяртаўся:

– Памры...

Яны яго білі за гэта,

I ён не хацеў ім сказаць,

Узброена як і адзета

Яго пагранічная часць.

Стаяць у вадзе прымушалі.

Ён думаў:

Калісьці яны

Сібірскіх дзядоў катавалі

У дні грамадзянскай вайны.

Дзядоў тых смяротныя раны

Адчуў ён: пад сэрцам гараць.

Іх справе, іх клятве адданы,

Баранаў пачаў паміраць.

**5**

Кароткі, халодны, як жаба,

Сядзіць за зялёным сталом

Чыноўнік квантунскага штаба

I рыпае вечным пяром.

Вачэй яго позірк парожні –

Апухлі яны, заплылі...

Салдаты на допыт апошні

К яму Васіля прывялі.

Ён глянуў. З паперамі папку

У шафу замкнуў за сталом,

Напяў аблавухую шапку

I выйшаў на двор з Васілём.

Разутага вывеў на ганак,

Каб родную ўбачыў зямлю.

Тайга заінела. Быў ранак.

– Ты вольны!.. – сказаў Васілю.

Радзіма!

Ён кінуўся, босы,

У нетры густыя, дзе век

Ні сані не йшлі, ні калёсы

I лыжы не гнаў чалавек.

Ляцеў па выбоінах колкіх,

Аж снег пад нагамі гарэў,

У леташніх хвойных іголках

Здранцвеўшыя пальцы ён грэў.

У радасным, стомленым звоне

Прасілася сэрца дамоў.

Радзіма!

Твой сын не ў палоне,

Ён вольны, ён радасны зноў.

Святлом сваіх цёплых усмешак

Ты шлях пракладаеш яму,

I матчыны рукі да сцежак

Ты сыну прасцёрла свайму.

I хутка, як роднага, прымуць

Яго на заставе байцы,

I вушы старожкія ўскінуць

На стрэл паляўнічы зайцы.

Упаў. Да заставы так блізка.

Пад хвояй сінелі снягі.

Над ім нахіляліся нізка

Галіны суровай тайгі.

Здалося: па хвоях скакалі

Вавёркі – малыя звяркі,

Бародамі сумна хісталі

З уральскіх калгасаў дзядзькі.

Адгэтуль далёка да дому...

Там спіць пад ільдамі рака.

Ён іхняга шчасця нікому

Ні грана не даў, ні вяршка.

Памёр у японскім палоне

Вялікай Радзімы герой.

Апошняю марай сваёй

Ён быў сярод нас на кардоне.

Чужая за вокнамі сінь...

Стаяць яго каты з трывогай...

Хоць сумна, але з перамогай

Загінуў Баранаў Васіль.

Мы ж памяць героя ўшануем

I справай і песняй, сябры,

I помнік яму пабудуем

З гранітнай уральскай гары.

**1937 г.**